นายกรัฐมนตรี ประชุมหัวหน้าส่วนราชการ ระดับกระทรวง สร้างความเชื่อมั่นหลังสถานการณ์บ้านเมืองที่เกิดขึ้นกระทบกับการทำงานของรัฐบาล
นายกรัฐมนตรี ประชุมหัวหน้าส่วนราชการ ระดับกระทรวง สร้างความเชื่อมั่นหลังสถานการณ์บ้านเมืองที่เกิดขึ้นกระทบกับการทำงานของรัฐบาลพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวระหว่างเป็นประธานการประชุมคณะหัวหน้าส่วนราชการระดับกระทรวงหรือเทียบเท่า ครั้งที่ 1/2563 ที่กระทรวงพลังงาน ว่า ทุกคนทราบดีว่าสถานการณ์บ้านเมืองขณะนี้กระทบกับการทำงานของรัฐบาล สิ่งสำคัญที่สุดคือ การสร้างความเชื่อมั่นและการสร้างความไว้วางใจซึ่งกันและกัน จึงหวังว่า ข้าราชการพลเรือน ตำรวจ ทหาร จะต้องชัดเจนในการทำงานและทำอย่างละเอียด ต้องมีการติดตามกระบวนการตรวจสอบย้อนกลับ หลังจากที่สั่งการลงไปแล้ว ทั้งนี้ นายกรัฐมนตรี ได้รับฟังบางเรื่องแล้วรู้สึกไม่สบายใจ ทั้งเน้นย้ำ เรื่องการแก้ปัญหาโรคโควิด-19 สภาพอากาศ เศรษฐกิจและภัยแล้ง ให้ช่วยกันเร่งทำงานเพื่อแก้ไข ซึ่งนายกรัฐมนตรี ยินดีรับฟังข้อเสนอแนะจากทุกคน และเห็นว่า ทุกอย่างนายกรัฐมนตรี เป็นคนตัดสินใจทั้งหมด ไม่ว่าจะเป็นรัฐมนตรี หรือรองนายกรัฐมนตรี ต้องชี้แจงนายกรัฐมนตรีทุกครั้ง หากเหมาะสมก็ต้องนำเข้าสู่การพิจารณาของคณะรัฐมนตรีตามขั้นตอนนายกรัฐมนตรี ขอฝากความหวังไว้กับข้าราชการทุกคน ทำงานให้ละเอียด คิดอย่างรอบคอบครบวงจร เพราะรัฐบาลยังมีปัญหาพอสมควร เรื่องการสร้างความเข้าใจ กับเรื่องของการอำนวยความสะดวกและการดูแลพี่น้องประชาชน ซึ่งสิ่งที่นายกรัฐมนตรี หรือ รัฐมนตรีพูดไป หลายอย่างทุกคนยอมรับ แต่ปัญหาคือ ในทางปฏิบัติยังไม่ทั่วถึง จึงต้องกวดขันเจ้าหน้าที่ทุกคนในทุกระดับ อย่าให้นายกรัฐมนตรีได้รับแจ้งว่าใครทำงานไม่มีประสิทธิภาพ จะใช้ระเบียบสำนักนายกรัฐมนตรีกับทุกระดับ ดังนั้นช่วงนี้เป็นช่วงที่ทุกคนต้องทำงานร่วมกัน